Folketing
2000-08-24

Til hr. Kristian Jensen: Jeg har ikke sagt, at de ikke ønsker det. Jeg har sagt, at de faktisk ønsker det, men at de sikkert ikke kan blive medlemmer. Det, jeg siger, er, at der er lande, der ikke ønsker det. Det er Danmark, Sverige og Storbritannien, hvor befolkningerne ikke ønsker det. Så er der lande, som ikke kan blive medlemmer. Hele problemet i den her konstruktion er, at der er bygget så skrappe krav op, at man ikke kan samle hele Europa, fordi man enten ikke vil eller ikke kan blive medlem. Så synes jeg faktisk, vi er ved at få en meget interessant diskussion om den her 3 pct.-grænse, hvor økonomiministeren jo faktisk åbnede for, at man på et tidspunkt kan diskutere den grænse, og hvor man helt rigtigt siger, at det kan da godt være, at den er sådan lidt tilfældigt fastlagt - det er fuldstændig korrekt - og hvis der bliver behov for det, så kunne man da godt diskutere at få ændret den til måske en 4 pct.-grænse, eller hvad ved jeg.